SAMV-voorsitter in hospitaal ná aanval  Dr. Mvuyisi Mzukwa Dr. Mvuyisi Mzukwa, voorsitter van die Suid-Afrikaanse Mediese Vereniging (SAMV), sterk in ŉ hospitaal aan nadat hy aangeval en verskeie kere met ŉ skerp voorwerp gesteek is. Die presiese omstandighede rondom die voorval is nog nie duidelik nie, maar volgens die departement van gesondheid, is Mzukwa oor die naweek aangeval terwyl hy van die King Shaka- internasionale lughawe na sy huis gery het. Dr. Sibongiseni Dhlomo, adjunkminister van gesondheid, het Mzukwa Sondag in die hospitaal in Durban besoek waar hy aansterk. “Ek was baie bemoedig om te vind dat hy op die herstelpad is en het hom geprys vir sy heldhaftige optrede nadat hy self, bebloed en in pyn, na die naaste hospitaal bestuur het om sy eie lewe te red.” Dr. Kenneth Jacobs, voorsitter van die parlementêre portefeuljekomitee oor gesondheid, het intussen gesê hy het met skok van die voorval verneem. Volgens berigte was Mzukwa op pad terug huis toe nadat hy ŉ SAMV-raadsvergadering bygewoon het. Hy het verskeie steekwonde in die bors opgedoen. Die komitee het Mzukwa ŉ spoedige herstel toegewens. “Die komitee veroordeel hierdie daad van misdadigheid en barbaarsheid ten sterkste. Ons doen ook ŉ beroep op motoriste om ekstra waaksaam op die pad te wees aangesien misdadigers elke dag meer genadeloos word,” het Jacobs gesê. Die komitee het ook ŉ beroep op die Suid-Afrikaanse Polisiediens en ander relevante wetstoepassingsinstansies gedoen om geen steen onaangeroer te laat totdat die oortreder(s) aangekeer en vervolg word nie. “Wie ook al hierdie daad gepleeg het, verdien om in die tronk te vrot. Ons vertrou dat die polisie die oortreder(s) gaan opspoor.”